Propunere de DIRECTIVĂ A CONSILIULUI de adaptare a Directivei 2012/27/UE privind eficiența energetică, ca urmare a aderării Croației /* COM/2013/0113 final - 2013/0068 (NLE) */





EXPUNERE DE MOTIVE 1. CONTEXTUL PROPUNERII Prezenta propunere de Directivă a Consiliului de adaptare a Directivei 2012/27/UE privind eficiența energetică este necesară ca urmare a viitoarei aderări a Republicii Croația la Uniunea Europeană. Tratatul privind aderarea Republicii Croația la Uniunea Europeană[1] a fost semnat de toate statele membre ale Uniunii Europene și de Republica Croația la Bruxelles la 9 decembrie 2011. Articolul 3 alineatul (3) din Tratatul de aderare prevede că acesta intră în vigoare la 1 iulie 2013, cu condiția ca toate instrumentele de ratificare să fi fost depuse până la data respectivă. Articolul 3 alineatul (4) din Tratatul de aderare a Republicii Croația permite instituțiilor Uniunii să adopte înainte de aderare măsurile menționate, printre altele, la articolul 50 din Actul privind condițiile de aderare a Republicii Croația[2]. Măsurile respective intră în vigoare numai sub rezerva și la data intrării în vigoare a Tratatului de aderare. Articolul 50 din Actul de aderare prevede că, în cazul în care unele acte ale instituțiilor adoptate înainte de aderare necesită adaptări ca urmare a aderării, iar adaptările necesare nu au fost prevăzute în acest act sau în anexele sale, Consiliul sau Comisia (dacă actele originare au fost adoptate de Comisie) adoptă actele necesare. Prezenta propunere vizează Directiva 2012/27/UE a Parlamentului European și a Consiliului din 25 octombrie 2012 privind eficiența energetică, care necesită adaptări tehnice ca urmare a aderării Croației. Cifrele privind consumul de energie în 2020 indicate în Directiva privind eficiența energetică se referă la UE-27. Aceste cifre se actualizează odată cu aderarea Croației, pentru a se lua în considerare cele 28 de țări. Deoarece adaptarea privește cifrele care stau la baza modelului energetic, aceasta poate fi considerată o adaptare tehnică. Prezenta propunere nu face parte din pachetul de propuneri COM(2013) 51 – COM(2013) 63 pe care Comisia l-a transmis Consiliului la 8 februarie 2013. Pachetul de propuneri COM(2013) 51 – COM(2013) 63 a acoperit numai adaptările tehnice ale acquis-ului care au fost publicate în Jurnalul Oficial al Uniunii Europene până la 1 septembrie 2012 inclusiv. În conformitate cu Directiva 2012/27/UE[3], statele membre trebuie să își stabilească obiective naționale indicative în materie de eficiență energetică și, în acest scop, trebuie să țină seama de consumul de energie al Uniunii în anul 2020[4]. Ca urmare a aderării Croației, este necesară adaptarea tehnică a cifrelor privind consumul previzionat de energie al Uniunii Europene în 2020, astfel încât acestea să corespundă UE-28. Previziunile efectuate în 2007 au indicat un consum de energie primară în 2020 de 1 842 Mtep pentru cele 27 de state membre ale UE. Aceleași previziuni indică un consum de energie primară în 2020 de 1 853 Mtep pentru UE-28 care include Croația. O reducere de 20 %, respectiv o reducere de 370 Mtep în raport cu previziunile, conduce la un consum de 1 483 Mtep în 2020. Pentru ca Directiva 2012/27/UE să poată fi aplicată în Croația, este necesară efectuarea acestei adaptări pur tehnice. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Deoarece prezenta propunere este de natură pur tehnică și nu implică nicio opțiune de politică, consultarea părților interesate sau efectuarea unei evaluări a impactului nu ar fi avut sens. 3. ELEMENTELE JURIDICE ALE PROPUNERII Temeiul juridic al propunerii îl constituie articolul 50 din Actul privind condițiile de aderare a Republicii Croația. Principiile subsidiarității și proporționalității sunt pe deplin respectate. Acțiunea Uniunii este necesară conform principiului subsidiarității [articolul 5 alineatul (3) din TUE], deoarece aceasta privește adaptări tehnice ale unor acte juridice adoptate de Uniune. Propunerea respectă principiul proporționalității [articolul 5 alineatul (4) din TUE], deoarece nu depășește ceea ce este necesar pentru atingerea obiectivului urmărit. 4. IMPLICAȚIILE BUGETARE Propunerea nu are implicații bugetare. 2013/0068 (NLE) Propunere de DIRECTIVĂ A CONSILIULUI de adaptare a Directivei 2012/27/UE privind eficiența energetică, ca urmare a aderării Croației (Text cu relevanță pentru SEE) CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Tratatul de aderare a Republicii Croația, în special articolul 3 alineatul (4), având în vedere Actul de aderare a Republicii Croația, în special articolul 50, având în vedere propunerea Comisiei, întrucât: (1) În temeiul articolului 50 din Actul de aderare, în cazul în care unele acte ale instituțiilor adoptate înainte de aderare necesită adaptări ca urmare a aderării, iar adaptările necesare nu au fost prevăzute în Actul de aderare sau în anexele sale, Consiliul, hotărând cu majoritate calificată la propunerea Comisiei, adoptă, în acest scop, actele necesare, dacă actul originar nu a fost adoptat de Comisie. (2) În conformitate cu Directiva 2012/27/UE a Parlamentului European și a Consiliului din 25 octombrie 2012 privind eficiența energetică, de modificare a Directivelor 2009/125/CE și 2010/30/UE și de abrogare a Directivelor 2004/8/CE şi 2006/32/CE[5], statele membre trebuie să își stabilească obiective naționale indicative în materie de eficiență energetică și, în acest scop, trebuie să țină seama de consumul de energie al Uniunii în anul 2020[6]. (3) Ca urmare a aderării Croației, este necesară adaptarea tehnică a cifrelor privind consumul previzionat de energie al Uniunii Europene în 2020, astfel încât acestea să corespundă UE-28. Previziunile efectuate în 2007 au indicat un consum de energie primară în 2020 de 1 842 Mtep pentru cele 27 de state membre ale UE. Aceleași previziuni indică un consum de energie primară în 2020 de 1 853 Mtep pentru UE-28 care include Croația. O reducere de 20 %, respectiv o reducere cu 370 Mtep în raport cu previziunile, conduce la un consum de 1 483 Mtep în 2020. Pentru ca Directiva 2012/27/UE să poată fi aplicată în Croația, este necesară efectuarea acestei adaptări tehnice. (4) Prin urmare, Directiva 2012/27/UE trebuie modificată în consecință, ADOPTĂ PREZENTA DIRECTIVĂ: Articolul 1 Directiva 2012/27/UE se modifică în conformitate cu anexa. Articolul 2 1. Adaptările prevăzute în anexă nu aduc atingere termenului limită stabilit la articolul 28 din Directiva 2012/27/UE. Articolul 3 Prezenta directivă intră în vigoare sub rezerva și la data intrării în vigoare a Tratatului de aderare a Republicii Croația. Articolul 4 Prezenta directivă se adresează statelor membre. Adoptată la Bruxelles, Pentru Consiliu Președintele ANEXĂ ENERGIE 32012L0027 L 315/1: DIRECTIVA 2012/27/UE A PARLAMENTULUI EUROPEAN ȘI A CONSILIUUI din 25 octombrie 2012 privind eficiența energetică, de modificare a Directivelor 2009/125/CE și 2010/30/UE și de abrogare a Directivelor 2004/8/CE și 2006/32/CE (JO L 315, 14.11.2012, p. 1): a) La articolul 3 alineatul (1), litera (a) se înlocuiește cu următorul text: „faptul că, în 2020, consumul de energie al Uniunii trebuie să fie de maximum 1 483 Mtep (energie primară) sau maximum 1 086 Mtep (energie finală);” b) La articolul 3, alineatul (2) se înlocuiește cu următorul text: „Până la 30 iunie 2014, Comisia va evalua progresele înregistrate și va stabili dacă Uniunea își poate limita în 2020 consumul de energie la maximum 1 483 Mtep (energie primară) și/sau maximum 1 086 Mtep (energie finală).” c) La articolul 3 alineatul (3), litera (d) se înlocuiește cu următorul text: „compară rezultatele de la literele (a)-(c) cu cantitatea de energie care ar trebui consumată pentru a ajunge în 2020 la un consum de energie de maximum 1 483 Mtep (energie primară) și/sau maximum 1 086 Mtep (energie finală).” [1] JO L 112, 24.4.2012, p. 10. [2] JO L 112, 24.4.2012, p. 21. [3] JO L 315, 14.11.2012, p. 1. [4] Articolul 3 alineatul (1) litera (a) din Directiva 2012/27/UE [5] JO L 315, 14.11.2012, p. 1. [6] Articolul 3 alineatul (1) litera (a) din Directiva 2012/27/UE